Reservvägi on oluline  ka seetõttu, et just selle kaudu saavad Eesti  kodanikud demonstreerida oma pühendumist Eesti kaitsevõime tugevdamisele. Eesti iseseisev kaitsevõime on tulemuslik juhul, kui kriisiolukorras suudetakse toimida ühtse Eestina. Kui Eesti jaoks on käes kriis, ei saa riigi kaitsmine jääda üksnes kaitseväe õlgadele - riigi püsimajäämine sõltub sel hetkel iga kodaniku ja organisatsiooni panusest. Tänapäeva maailmas on päevselge, et riigi kaitsevõime sõltub lisaks relvastusele ja varustusele ka kodanike reaalsest kaitsetahtest, mida saabki näidata iga-aastastel  õppekogunemistel osaledes. Reservõppekogunemisel osalemine on just seetõttu auasi, ja mul on hea meel, et seda ühiskonnas selleks ka peetakse. Riigi kaitsevõime puudutab ju meist igaüht, luues turvalise keskkonna nii elanikkonnale kui ettevõtlusele.